Erwerdighe grote mit begheringhe alles guden vorgescreven unde allent, dat wy gudes vormogen. Ersame, leve her Kersten, besunderghe vrunt und gude ghunre. Wy danken juwer ersamicheit ghutliken unde vruntliken vor alle leve unde vruntschopp unde vor alle gut, dat gii uns bewyseden unde vullenkomeliken deden, dar ju de almechtighe Got vor danken mote, wante wy des nicht vordeynen kunnen. Item, leve here, her Kersten, so hadde wy Hans Werdynckhusen vorboden laten vor den rat to Revale, dar de ganse meynheit jegenwordich was, unde vortalden eme de word vore, alse he se solde ghelut unde ghesproken hebben over syner taffelen na juwen begherte; dar he to antworde, dat he alsodane word over juwe ersamicheit nu gedacht noch ghesproken hedde, unde en themede eme nicht, dat he alsodane word uppe juwe erbaricheit edder up eynygen guden man spreken solde, unde segede, hedde he dat gheweten, he wolde wyllichliken gerne mit uns to juwer ersamicheit gekomen hebben unde wolde siick in den saken ghutliken wol vorantwordet hebben. Item, leve here, her Kersten, also gii begherende weren, off wy enyge tiidinghe vornomen van deme daghe, den unse genedyge here de konynck holden solde, also gii uns to kennende gheven, dar en vorneme wy anders ghene tydinge van, wan dat de dach vorlenget is byt uppe sunt Johans dach baptisten. Kunne wy juwer erbarcheit yrgen mede to denste werden, dar sole gii uns alle tyt wyllich unde bereyt to vynden na unseme vormogen. Hirmede beware de almechtighe Got juwe suntheyt in wolmacht to langen saligen tyden. Gescreven under der van Revale secrete, des wy samentliken hir to gebruken, an sunte Peter unde Pawels dage anno 19. Radessendeboden der Lifflandeschen stede.